हमर सभक सौभाग्य थिक जे पं. गोविन्द झा चौरानबे बरखक अवस्थो मे रचनात्मक रूपें सक्रिय छथि । 'भारती मंडन' क नव क्रमांक-1 (अंक-13) मे प्रकाशित हुनक संस्मरणविधाक टटका रचना - 'जत देखल तत कहए न पारिअ' एकर उदाहरण थिक । गोविन्द बाबू लगभग शताधिक पुस्तकक लेखन-संपादन आ अनुवादसँ सम्बद्ध रहल छथि । पैघ भाषाविज्ञ आ वैयाकरणतँ छथिए मैथिली आलोचना आ सृजनमे सेहो हिनक बड्ड योगदान छन्हि । हिनक व्यक्तित्वक एक टा रूप शब्दकोशकारक सेहो छन्हि । शब्दक उत्पत्ति रहस्य आ अर्थ करबाक हिनकर विलक्षण कौशल बड्ड उपयोगी आ प्रभावी होइछ। एतेक विद्वता आ एतेक सुदीर्घ अनुभवक रहितो हिनकर व्यक्तित्वक सहजता आ विनम्रता अनुकरणीय अछि ।
 ई कहब बेसी उपयुक्त होयत जे 'जत देखल तत कहए न पारिअ' हुनकर मिथिला- मैथिलीसँ सम्बद्ध किछु संस्मरण सबहकक कोलाज थिक। एहिमे कतहु मैथिली आंदोलन आ मैथिलीक आंदोलनधर्मी संस्था सबहक इतिहास आ आलोचना छैक, कतहु मैथिलक आपसी मतभेद आ द्वेषक उल्लेख छैक, कतहु मैथिली मिथिला लेल अदम्य संघर्षक उल्लेख छैक, कतहु स्वार्थक उल्लेख छैक तँ कतहु वृहत सामजिक हित आ उद्देश्य केर । एहि मे समकालीन मैथिली साहित्यकार आ मैथिली आंदोनकारी लोकनिक आत्मीय चर्चो भेल छैक । जिज्ञासु पाठक आ शोधार्थी लोकनिक लेल ई संस्मरण एहि रूपें महत्वपूर्ण भ' सकैछ जे एहिमे वैह लिखल छैक जे गोविन्द बाबू अपन आँखिसँ देखलथि आ अपन विवेकसँ बूझलन्हि । एकरा दुर्लभ विनम्रतेतँ कहबै जे जीवन भरि रचनाशील क्यो लेखक विद्यापतिक पदक माध्यमें ई कहथि जे- जतबा देखलहुँ, ततबा अभिव्यक्त नहि क' पाबि रहल छी ! !
 (पृष्ठ-82)
जीवनमे सभकें नाना प्रकारक अनुभव होइछै आ से मन पड़ैत रहै छै । हमरा अधिक काल ओ बात सभ मन पड़ैए जे मिथिला आ मैथिलीक संबंधमे हमर आँखिक समक्ष होइत रहल । सम्प्रति तकरहि मन पाड़ि-पाड़ि लिपिबद्ध कए रहल छी ।
 मन पड़ैछ 1935क आसपास बहिनिसँ नेओंत लेअए पचही डेओढ़ी गेल रही । एतए हमर भागिन बाबू उमापति सिंहक घनिष्ठ मित्र रसिआरीक लखनजी (डॉ. लक्ष्मण झा) आएल रहथि । गप चलल मिथिलाक दशा पर । हम तीन वर्षक नेपाल-प्रवासक बाद हालहिमे घर घुरल रही । हमरा मुँहसँ बहराएल, हम तँ मिथिलाक नहि, नेपालक निवासी । लखनजी साक्षात लक्ष्मण भए गेलाह, अएँ, की कहल? जनै छी मिथिलाक सीमा कतए?
 आइ दू हजार सोलह इसबी मे चिरंजीवी केदार काननक आग्रहें 'जत देखल तत कहए न पारिअ' लिखए बैसलहुँ तँ मन पड़ल ओ सीमा सिमराओं अर्थात सीमरक जंगल बाला गढ़ । एतहि मिथिलाक राजा आ मिथिलाक भाषा सेहो नेपालमे शरण लेल । मिथिला मोगलान भए गेल । नव राजा तँ भेलाह विशुद्ध मैथिल, परन्तु जूति पूरा-पूरा आनक । मोगलानमे संस्कृतक छाती पर फारसी बैसल, मैथिलीक छाती पर क्रमशः उर्दू, कचहरिआ हिन्दुस्तानी आ हिन्दी । धर्म आ साहित्यक क्षेत्रमे भगवान कृष्णक प्रसादें मैथिलीक जगह ब्रजभाषा लेलक तँ रामजीक प्रतापें हिन्दी । हम रामलीला देखि-देखि हिन्दी सीखल आ विद्यापति ठाकुरक बदला भिखारी ठाकुरक गीतक संग बटोहिया नाच देखि-देखि भोजपुरी सीखल । एहने छल हमर बाल्यकालक मोगलानक रंग आ मैथिलीक स्थिति ।
 (पृष्ठ-83)
प्रसंग पर आउ । पचहीमे ओहि समय लखन जीक सिर पर एही मोगलानकें पुनः अखण्ड मिथिला बनएबाक धुन सबार छलनि । चेला मुड़लनि हमर उक्त भागिन बाबू उमापति सिंह आ डॉ. लक्ष्मीनारायण सिंहकें । लखनजी घर-घर चर्चित रहलाह, बाबू उमापति सिंह अचर्चिते रहि गेलाह । किएक से आगाँ कहब । लखनजी काशी प्रसाद जायसवाल रिसर्च इन्स्टिीच्यूट, पटनामे पदस्थापित भेलाह । निदेशक डॉ. अल्तेकर कहलथिन, झुमरी तिलैयाक उत्खनन स्थल पर गेल जाए । उत्तर भेटलनि, ओतए किछु नहि छैक, हम मिथिला जाएब, ओतए जतहि हमर कोदारि बजरत ततहि कुबेरक भंडार. . . । तुरन्त जवाब भेटि गेलनि, अवश्य गेल जाओ । बुझनुक छलाह, सोझे चलि देलनि ।
 लखनजी नोकरी छोड़ि घर घुरलाह तँ पाया ढाहि गंगासँ हिमालय धरि अखंड मिथिला गणराज्य बनएबा मे लगलाह । ओहि समय बाबू उमापति सिंह आपूर्ति विभागमे सरकारी सेवामे छलाह तें प्रकट रूपें योग नहि दए गुप्त रूपें आर्थिक सहायता करैत रहलाह ।
 लखनजी साप्ताहिक मिथिला चलबैत प्रेसक भारी कर्जदार भए गेलाह तँ इएह हिनक उद्धार कएल । हालमे जखन कि एहि पत्रिकाक अंक सभक खोज होअए लागल तँ समस्त अंक हिनके ओतए पाओल गेल ।
 लखनजीक एहि जागरणसँ पहिनहिसँ मैथिल महासभा आदि नाना संगठन एहि क्षेत्र मे उतरि चुकल छल । हम एहन जाहि-जाहि संगठनक गतिविधि अपना आँखिएँ देखल तकर सुधि एकाएकी लेल जाए ।
 पचहीसँ चलू मधुबनी मैथिल महासभाक अधिवेशनमे । आरम्भहिमे एतए एक विचित्र तमाशा भेल । महाराज अध्यक्षक आसन पर बैसलाह कि एक कोनमे नारा लागल--'गद्दी छोड़ू, गद्दी छोड़ू । ' महराजी लाठी उठल । सभ नाराबाज लंक लेलक । पाछाँ बूझल एकर सूत्रधार छलाह भुवनेश्वर सिंह 'भुवन' । ओम्हर भुवनजी विभूति नामक मैथिली पत्रिका चलाओल । ओहिमे विज्ञापन बहराएल जे दू उपन्यास शीघ्र आबि रहल अछि । पहिल बूढ़ि गाइक लटकन आ दोसर रानी या बन्दिनी । स्पष्टतः दुनूक लक्ष्य छल महाराजक अन्तःपुरक रहस्योद्घाटन । महाराजक दिससँ चलल व्यंग्यचित्र आ व्यंग्यकाव्य-सिंहक कुलमे जन्म बिलाड़िक भेल भुवनमे हास, धुरखुर व्यर्थ हताश ।
 अगिला दिन प्रातःकाल मैथिली साहित्य परिषदक अधिवेशन भेल । एही ठाम बाबू भोलालाल दास मैथिली साहित्य परिषदक मन्त्रीक पद छोड़लनि आ ओहि पर अएलाह आचार्य रमानाथ झा ।
 दरभंगामे परिषद्क विधिवत् स्थापना आ रजिस्ट्रेशन कएल । सदस्य भेलाह डॉ. सुभद्र झा, तन्त्रानाथ झा, ईशनाथ झा आदि । परिषद हमर पिताक लिखल मैथिलीक व्याकरण 'मिथिलाभाषाविद्योतन' केर हस्तलेख दू सए टाकामे किनलक । ई मैथिली पोथीक हस्तलेखक खरीदक प्रायः पहिल घटना भेल ।
 (पृष्ठ-84)
परिषदसँ उक्त विद्योतन आ किछु आओर पुस्तक प्रकाशित भेल । बीच-बीचमे कवि गोष्ठी चलए । एक गोष्ठी दरभंगामे डॉ. अमरनाथ झाक सत्कारमे भेल । एहिमे प्रो. तन्त्रानाथ झाक कविता 'चललहुँ प्रियतमसँ मिलन काज' तथा हमर कविता 'यौवनक हिलकोरमे' प्रो. आनन्द मिश्र अपन कोकिलकंठसँ गाबि सुनाओल । एकर पहिल विशेषाधिवेशन मधुबनीमे भेल । पं॰ दीनबन्धु झाकें 'महावैयाकरण' आ मुंशी रघुनन्दन दासकें 'साहित्य-रत्नाकर'क उपाधि देल गेलनि । अगिला विशेषाधिवेशन मनीगाछीमे भेल । एहिमे पहिल बेर चन्द्रभानु सिंहक 'कुहकल कुररी' कविता सुनल । परिषदक दलबन्दी देखल । डॉ. सुभद्र झाक ओजस्विता देखल । परिषद किछुए दिन चलल कि मैथिल ब्राह्मणक दू वर्गक द्वन्द्वयुद्धमे आहत भए सेज धएलक ।
 मन पड़ैत छथि दूरक समधि प्रो॰ उमानाथ झा । मिथिलाक सन्दर्भमे हिनका क्रान्तिक अग्रदूत कहि सकैत छी । ई मित्रमंडली जुटाए प्रबुद्ध मैथिल समाज स्थापित कएल । प्रमुख सदस्य भेलाह वैज्ञानिक शचीनाथ झा (आचार्य रमानाथ झाक अनुज), प्रो॰ अनिरुद्ध झा, अधिवक्ता परमानन्द झा, प्रो॰ हरिमोहन झा आदि । एकर तीन लक्ष्य छल--जातिप्रथा भगाएब, वैज्ञानिक दृष्टि जगाएब तथा मैथिली भाषा आ साहित्यकें सजाएब । सदस्य लोकनि अपन-अपन जनेउ तोड़लनि । नवीन मैथिली साहित्य नामसँ एक पुस्तक (वा जर्नल कही) प्रकाशित कएलनि । एहिमे शचीनाथ झाक लेख छल 'सूर्य मंडलक उत्पत्ति' । तात्पार्य ई जे प्रकृति स्वयं अपन सृष्टि आ संहार करैत रहैत अछि, एहि लेल ईश्वरक कल्पना व्यर्थ । किछुए दिनमे ई पोआरक धधरा भए गेल । केवल प्रो॰ हरिमोहन झा आ उमानाथ झा मैथिली साहित्यक श्रीवृद्धि करैत रहलाह । मन पड़ैत अछि, 1945क आसपास हिनक पहिल कथा 'आध घंटा' मिथिला मिहिरमे प्रकाशित भेल । एक पाठक एकरा निरर्थक प्रलाप कहलनि । हम उत्तर देलिअनि, ई थिक मैथिलीमे पहिल उत्तम मनोवैज्ञानिक कथा, तें अपनेकें प्रलाप बुझाएल । एहि तरहें प्रबुद्ध मैथिल समाज मैथिली साहित्यहुकें प्रबुद्ध करबाक दिस डेग देलक । एहि प्रबुद्ध लोकनिक कुचेष्टा बहुत दिन धरि होइत रहल । प्रायः एकमात्र हम एकर शिकार भए मनहि मन अपन जाति-धरम गमाओल ।
 (पृष्ठ-85)
-रहथि । यात्रीजी नाम देलनि चेतना । करीब एक वर्ष ई चेतना चलैत रहल । यात्रीजी आन नगरक यात्री भेलाह कि चेतना पर दमगर आ मुहगर लोक आसन जमबैत गेलाह । दोबारा स्थापना भेल । यात्रीजीक नाम उपेखि नव नाम देल गेल चेतना-समिति । चेतना तर पड़ल, समिति ऊपर । नव नामहिसँ एकर आधुनिकता, साहित्यिकता आ सादगी समाप्त भए गेल । क्रमशः मिथिला-मैथिल-मैथिली तर गेल, विद्यापति ऊपर अएलाह । अन्ततः विद्यापतिओ आराध्यमात्र रहि गेलाह, साध्य भेल केवल सम्पदा । रवीन्द्रनाथक शब्दमे ईंटेर उपर ईंट, माझारे मानव कीट । मुहथरि पर बैसल मुहपुरुख लोकनि पवित्र पर्वकें महामहोत्सव बनबैत गेलाह । एक समय उत्सवस्थल भेल मोइनुल हक स्टेडियम । देशक नामी नर्तकी, गबैया आ बजनिया पाहुन । बाड़ीक पटुआ तीत । समस्त मैथिल समाज आनन्द-विभोर । दोसर दृष्टिएँ देखी तँ चेतना समिति दू फाँक भए गेल- चेतना आ समिति । समिति समाजकें जगएबा-रिझएबामे लागल । चेतना साहित्यकें समृद्ध करबाक उद्देश्यसँ विद्यापति पर्वक अवसर पर कवि सम्मेलन आ विचारगोष्ठी चलबैत रहल आ हम एही दुनूमे रमैत रहलहुँ । मैथिलीक मंच पर साहित्य आ संगीतक बीच एक अभुत संगम चलल । एकर शिलान्यास कएल मैथिलीक कवि रवीन्द्र नाथ ठाकुर । संग देलथिन सुगायक महेन्द्र झा । विद्यापति-पर्वक समारोहमे दर्शकक एक विशाल वर्ग एही दुनूक गीत सुनए दूर-दूरसँ आबए । ई छल बिनु वाद्यक संगीत आ बिनु कवित्वक कविता । एहि परम्पराक अन्तिम कवि-कलाकार भेलाह सियाराम झा सरस ।
 एम्हर चेतना समिति लक्ष्मी आ सरस्वतीक पूजामे लागल रहल, ओम्हर मैथिली पर, विशेष कए युवावर्ग पर, नव-नव संकट आबए लागल । सहसा युवावर्ग सड़क पर उतरि आएल ।
 एक समय देशमे त्रिभाषा फर्मूला लागू भेल तँ मैथिलीभाषी प्रबुद्ध युवावर्ग मनसुबाएल जे आब राज्य लोक सेवा आयोगक प्रतियोगिता परीक्षामे मैथिलीक कृपासँ नैया पार लागि जाएत । परन्तु सिलेबसमे मैथिलीकें नहि देखितहि मैथिल छात्रक बीच आक्रोशक लहरि उठल । 1978क गणतन्त्र दिवस दिन भोरे पटनाक डाक बंगला चैराहा पर उत्तेजित मैथिलीभाषी छात्रसभक भीड़ लागि गेल । नारा लागल । अनशन चलल । सभ वर्ग, स्तर आ बएसक लोक आबि-आबि पीठ ठोकैत रहलाह । मैथिल छात्र पहिल बेर मैदानमे उतरल आ आश्वासन पाबि तत्काल शांत भेल । आन्दोलन तँ विफल भेल । तैओ सरकार हवाक रुखि देखैत तत्काल मैथिलीकें माध्यमिक शिक्षामे स्थान दए उत्तेजना शांत कएलक ।
 (पृष्ठ-86)
- सात वर्ष धरि मैथिल छात्र मातृभाषाक प्रसादें नीक-नीक पद आ प्रतिष्ठा पबैत गेल । राजनीतिमे एक प्रचंड बिहाड़ि उठल कि मैथिली फेर निष्कासित भए गेलीह । फेर निखिल भारतीय मैथिली छात्रसंघ 4 नवम्बर, 1989 कें तेसर बेर शंखनाद कएलक । मिथिलाक गाम-गामसँ आ देशक नगर-नगरसँ मैथिलीसेवी संस्था सभ अपन-अपन नेता आ कार्यकर्ताक संग जुटैत गेलाह । उत्तेजित जुलूस राजभवन दिस बढ़ल । लाठी चलल । किछु रक्तपातो भेल । किछु मान्य गुरुजन धरहेरिआ भए प्राणपात रोकल ।
 उपर्युक्त तीनू आन्दोलन हम कातहिसँ देखैत आ कखनहुँ जोसमे आबि नारा सेहो लगबैत रहलहुँ । आशा जागल, आ लगले बिलाइओ गेल । किएक? आन्दोलनक तीनू तोड़मे लोक तँ बहुत देखल, जन एको गोट नहि । ईहो देखल जे दू वर्गक लोक एहिसँ दूरे रहलाह, सरकारक सेवक आ तथाकथित जनसेवक । हमहूँ सरकारक सेवक, तैओ चोरा-नुका देखैत आ किछु करैत सेहो रहलहुँ ।
 ज्ञातव्य जे विद्यापतिक आयु अवसान कार्तिक शुक्ल त्रयोदशीकें भेल बात लोक तखन जनलक जखन 1940 ई॰ मे म॰ म॰ परमेश्वर झाक 'मिथिलातत्त्वविमर्श' प्रकाशित भेल । सभसँ पहिने आ एकमात्र एहीमे ई कातिक धवल भेटल । एहि पर लगले मधुप जीक नजरि पड़ल होएतनि किएक तँ ई राघोपुर डेओढ़ीक हरिनन्दन सिंह मेमोरिअल ट्रस्टक निधिसँ प्रकाशित भेल जतए मधुपजी सतत आदर पबैत रहलाह । चेतना समिति एहि पर्वकें आकर्षक बनाए देलक जे ई घरसँ बाहर धरि पसरैत मैथिली आ मैथिल समाज पर धाख जमबैत गेल ।
 फेर आउ चेतना समिति दिस । भाषा आ साहित्यक विकास हेतु बनल साहित्य अकादेमीमे ओएह भाषा लेल गेल जे संविधानक आठम अनुसूचीमे परिगणित भेल । आन भाषा सभक पहिल लक्ष्य भेल एहिमे प्रवेश । एहि हेतु चेतना समिति निर्णय कएलक जे अकोदमीक सदस्य लोकनिओकें मैथिलीसँ परिचित करएबाक हेतु एक पुस्तिका लिखल जाए । भार हमरा भेटल । झटपट दू पुस्तिका तैयार भेल- 'Maithili : What it is and What it claims' तथा 'मैथिलीक समस्या' । एहि काल मे मणिपुरी, नेपाली, डोगरी, कोंकणी आ राजस्थानी ईहो पाँच भाषा मैथिलीकें संग देलक । जेना-तेना छबो सफल भेल ।
 (पृष्ठ-87)
उक्त छबो भाषाक अगिला लक्ष्य भेल संविधानक आठम अनुसूचीमे प्रवेश । अप्रासंगिक होइतहुँ एतए स्पष्ट कए दी जे ई आठम अनुसूची की थिक । संविधान-सभामे निर्णय भेल जे सरकारक राजकाजक भाषा हिन्दी हो आ तकर स्वरूपक निर्धारण भारतक प्रमुख भाषा सभक प्रतिनिधि लोकनि करथि । कोन-कोन भाषा प्रमुख तकर तालिका थिक आठम अनुसूची । पछाति संघ लोकसेवा आयोग निर्णय कएलक जे प्रतियोगिता परीक्षामे केवल आठम अनुसूचीक भाषा रहत । फलतः कोनहु भाषाक हेतु एहि अनुसूचीमे प्रवेश जीवन-मरणक प्रश्न भए गेल ।
 एहि स्थितिमे चेतना समिति 1989 ई॰ मे निर्णय कएलक जे अकादेमी धरि पहुँचल उपर्युक्त छबो भाषाक प्रतिनिधि लोकनि एकत्र भए एहि प्रसंग विचार-विमर्श करथि । हम एकर संयोजक बनाओल गेलहुँ । कोनो तेहन निष्कर्ष नहि बहराएल । समस्याक विभिन्न पार्श्व पर आलेख पढ़ल गेल । आलेख सहित समस्त कार्यविवरण हम भाषा आ समाज नामसँ 1989 ई॰ मे सम्पादित कएल जे 14 वर्षक बाद 2003 मे प्रकाशित भेल । ई विलम्ब सूचित करैत अछि जे एहि बीच चेतना समिति अपन मूल उद्देश्य सँ कतेक दूर होइत गेल । एहि बीच नेपाली, मणिपुरी आ कोंकणी अपन जनबल आ पराक्रमसँ 1993 मे आठम अनुसूचीमे स्थान पाबि गेल । चेतना समिति ईंटेर उपर ईंट जोड़ैत नाच-गान आ भोज-भातक संग सलौनी पाबनि करैत रहल ।
 एक दिन सब को दाता राम जपैत अचानक एक नेता मैथिलीकें कलबल उठाए भारतक प्रमुख भाषा सभक पांक्तिमे बैसाए देलनि । हमरा जनैत एहि नेताजीक योगदान ओहने छल जेहन गोवर्धन पर्वत उठएबामे भगवान श्रीकृष्णक । उठओलक सभ गोपगण मिलिकें, गिरिधर गोपाल भेलाह एकसरे द्वारकाधीश ।
 आब एहि गोपगणक भूमिका देखल जाए । चेतना-समितिसँ चलल विद्यापति-पर्व गामसँ महानगर धरि पसरैत गोष्ठीसँ महा-सम्मेलन आ महान-उत्सव होइत गेल । से देखि-देखि घर आ बाहरक सभ वर्गक असंख्य लोक मैथिलीक आ मैथिल समाजक जागरूकतासँ प्रभावित होइत गेल । सांसदो लोकनिकें एकर भान होइत गेलनि । हस्ताक्षर अभियान द्वारा बोराक बोरा माङपत्र संसद पहुँचैत रहल । एही सभक सम्मिलित सुपरिणाम थिक आठम अनुसूचीमे मैथिलीक प्रवेश । एतए यात्री जीक एक आखर मन पड़ैत अछि - किदन कहाँदन भेल, विआह भ' गेल ।
 आब शिक्षा दिस चलू । एहिमे मैथिलीक प्रवेश सभसँ पहिने 1915 ई॰ मे कलकत्ता विश्वविद्यालयमे भेल । एतए एक कहबी मन पड़ैछ-जकरा माए नै झुलाबै तकरा मौसी झुलाबै । कहल जाइछ जे धन्य आशुतोष बाबू जे मैथिली 1917 ई॰ मे एकहि संग मैट्रिकसँ एम॰ए॰ धरि पहुँचि गेल । विवाद चलैत रहल जे मैथिलीकें आशुतोष बाबू लगके पहुँचाओल ।
 (पृष्ठ-88)
संयोगवश कलकत्ता विश्वविद्यालयक पोस्ट ग्रेजुएट कौन्सिलक भूतपूर्व सदस्य पंडित श्री ब्रजमोहन ठाकुर, एम॰ए॰बी॰एल॰ केर हाथक लिखल किछु पन्ना उपलब्ध भेल । चेतना-समिति तकरा हमरासँ सम्पादित कराए 'विश्वविद्यालय मे मैथिलीक प्रवेश' नामक एक पुस्तिकामे प्रकाशित कएलक । एहिसँ स्पष्ट भए गेल जे प्रवेश आशुतोष बाबूक कृपासँ नहि, मैथिल श्रीमन्त आ विद्यावन्त महानुभाव लोकनिक मातृभाषानुरागसँ भेल । कलकत्ता विश्वविद्यालय मैथलीक मदमे एको कौड़ी खर्च नहि कएलक । आनक देल टाका सधितहि मैथिलीक पढ़ाइ बन्द होअए लागल तँ ज्योतिर्विद बबुआजी मिश्र 1942 धरि निःशुल्क मैथिली पढ़बैत रहलाह ।
 पछाति 1933 ई॰ मे कांजीनाथ झा किरणक सत्प्रयास आ महामना मदनमोहन मालवीयजीक सद्विवेक सँ बनारस मैथिली हिन्दू विश्वविद्यालयमे सेहो प्रविष्ट भेल । परन्तु मन पड़ैछ बर बुड़िबक तँ जैतुक के लेत । सभ सुविधा उपलब्ध रहितहुँ छात्रक कतहु पता नहि । अपन मूड़ अपनहि हम चाँछल दोख देब गए काही ।
 एतए मैथिलीक प्रवेश कोना भेल से चेतना समितिसँ प्रकशित विश्वविद्यालय मे मैथिलीक प्रवेश केर द्वितीय अध्यायमे देखल जाए । ई अध्याय हम डॉ. सुधाकर झासँ डिक्टेशन लए-लएकें लिखल । एतए मैथिलीक प्रवेश नीचाँसँ उपर दिस कच्छप गतिएँ प्रबल विरोधक अछैत होइत गेल । एकर श्रेय मिथिलाक माटिकें छैक जाहिमे केवल विद्याक खेती होइत रहल आ मुहगर मैथिल विद्वान सभ शिक्षाक क्षेत्रमे अबैत गेलाह । पूर्णाहूति देलनि दरभंगा-नरेश ओहिना जेना कलकत्ता विश्वविद्यालयमे पुरैनिया-नरेश ।
 मन पड़ैत छथि मित्रवर डॉ. जयकान्त मिश्र जे प्राथमिक शिक्षाक माध्यम मैथिली हो ताहि हेतु चेतना समितिकें संग कए सुप्रीम कोर्ट धरि लड़ैत अन्तिम निर्णय मैथिलीक पक्षमे प्राप्त कएल । बिहार सरकार तकरो अवहेलना करैत रहल । मिथिलाक केओ सपूत अवमाननाक केस नहि कएल । हँ, सुप्रीम कोर्टक निर्णय पर उत्सव अवश्य मनाओल गेल ।
 (पृष्ठ-89)
- नहि । ककरा लेल एतेक बेहाल भेलहुँ, हम पुछलिअनि तँ जयकान्त बाबू कनेक गम्भीर भए कहलनि, धैर्य धरू । हुनक ई धैर्य अंतिम श्वास धरि अटल रहल । जे हाल भेल पाठ्यपुस्तक निगमक सैह हाल भेल हमरो चारि पोथीक । एक समय देशमे त्रिभाषा फरमूला चलल । बिहार सरकारक निर्णय भेल जे प्राथमिक शिक्षा मे निजी प्रकाशकक मैथिली पुस्तक लए तत्काल काज चलाओल जाए । तुरन्त पटनाक एक प्रतिष्ठित प्रकाशक भारती भवन हमरासँ तीन पुस्तक लिखओलक- अपन लोक, अपन पाठशाला आ अपन समाज । मैथिली जगत एही तीनू पुस्तकमे पहिल बेर आ प्रायः अन्तिम बेर मोटगर आर्ट पेपर पर बहुरंगी चित्रसँ भरल ऑफसेट प्रिंट देखलक । हम टाका गनबाक सपना देखए लगलहुँ । किछुए दिनमे सरकार स्पष्ट कए देलक जे मैथिली संविधानक आठम अनुसूचीमे नहि अछि तें तीनमे एकर गणना नहि । प्रकाशक, लेखक आ मैथिली-प्रेमी तीनूक सपना समाप्त । ओहि तीनू पोथीकें तँ कबाड़खानामे शरण भेटलैक, मैथिलीक भेटलो शरण छिनाए गेलैक ।
 मैथिली महासभासँ सँ जागल चेतना तीन लक्ष्य लए चलल- पहिल मिथिला राज्य, दोसर मैथिलीक मान्यता आ तेसर मैथिलीक विकास । मिथिला राज्य माङए चललाह मधेपुरक बाबू जानकी नन्दन सिंह तँ पहिल देशद्रोही घोषित भेलाह । दोसर अपराधी भेलाह डॉ. लक्ष्मण झा जे जनताक अदालतमे दंडित आ लज्जित भए संत भए गेलाह । तैओ किछु उन्मादी मैथिल लोकनि राजनीतिक रणमे उतरैत आ चित्ते खसैत रहलाह । जे कहिओ देह मे माटि नहि लगओलनि से जँ गामक अखाढ़ा पर उतरथि तँ इएह हाल हो । हम कातहिसँ देखि-देखि हँसैत रहलहुँ । मैथिलीकें जूति थोड़, मनोरथ बड़ गोट । राज्यक माङ तँ उठल, मुदा नागालैण्ड आ गोरखालैण्ड जकाँ कोनहु विषयमे स्वायत्तताक माङ प्रायः कहिओ नहि उठल ।
 हमरा ई संकोची स्वभाव एकान्तसेवी बनाए देलक तैओ कनिष्ठ-वरिष्ठ बहुत विद्वान आ साहित्यकार के लगसँ चीन्हल । बहुतोक संस्मरण यत्र-तत्र लिखल । केवल दू जन बेर-बेर मन पड़ैत रहलाह तैओ संस्मरण नहि कए सकलहुँ । अस्तु, आइ जतबे-ततबे स्मरण कए ओहि त्रुटिक पूर्ति कए रहल छी । पहिल थिकाह रामकृष्ण झा 'किसुन' आ दोसर थिकाह राजकमल चैधरी ।
 मिथिला मिहिर 1965क आसपास चरम उत्कर्ष पर रहए । हम अधिक काल शेखरजीक आवास पर जाइ । ओतहि एक दिन संयोगवश रामकृष्ण झा 'किसुन' सँ पहिल भेंट भेल ।
 (पृष्ठ-90)
दुनूक जन्म एक्के वर्ष 1923 ई॰ । हमर जन्मतिथि 10 अक्टूबर, हुनक 1 जनवरी । दुनूक पहिल पाठ लघुकौमुदी आ अमरकोष । बगए-बानि आ पहिरन (खादीक पएजामा-कुरता) सेहो समान । देहक रंगमे ओ राम, हम गोविन्द । गप एहने हल्लुक बात सभसँ आरम्भ भए मैथिलीक आ मिहिरक दशा-दिशा पर चलैत रहल । हम कोसीक पछबारि पार, ओ पुबारि पार । ओ कोसी टपि कहिओ-काल पटना आबथि तँ साहित्यकार सभक बीच तेना घेराए जाथि जे हमरा दर्शनो दुर्लभ । भेंट नहि होएबाक एक आओर कारण छल । हम 1965 सँ 1977 धरि सरकारी काजमे तेना पेराइत रहलहुँ जे आन किछु नहि सूझए । जखन एहि सँ मुक्त भए मैथिली अकादमी अएलहुँ ता ओ दर्शनीयसँ स्मरणीय भए गेल छलाह । एतए प्रकाशनक प्रभारी भेलहुँ आ पहिल काज भेटल किसुन रचनावलीक प्रकाशन । एक पंथ दू काज, कर्तव्यक पालन आ किसुन साहित्यक पारायण । संयोजक भेलाह मोहन भारद्वाज आ सामग्री बटोरलनि किसुन जीक आत्मा वै जायते पुत्रः आयुष्मान केदार कानन । सम्पादन कएल प्रो॰ मायानन्द मिश्र । हमर योगदान भेल केवल प्रूफ देखब जाहिमे जस कम अजस बेसी भेटैत रहल । एही क्रममे पहिल बेर जानल जे मैथिली कविताक जराजीर्ण धाराकें नव बाट धरओनिहार भगीरथ इएह थिकाह । सीताराम झा, यात्रीजी, किसुनजी आ राजकमलजी ई तीनू मानू मैथिली तारसप्तकक तीन प्रमुख स्वर भेलाह ।
 एतएसँ चलू राजभाषा-विभाग । एहि सरकारी दफ्तरक उसठ काज आ उदास वातावरणमे किछु दिन रंग अनलनि राजकमल चैधरी । ओ बौआइत-ढहनाइत पटना पहुँचलाह आ सचिवालयमे असिस्टेंट भेलाह । अधिक समय राजभाषा विभागमे हमरे लग बिताबथि । हुनक इसकुलिआ भजार आ हमर सहकर्मी सुशील झा सेहो पहुँचि जाथि । काव्य-शास्त्रा-विनोद तीनू एक संग । एक कवि, दोसर पंडित, तेसर विनोदी । एही क्रममे हम उदीयमान राजकमलकें चीन्हल आ ओ नूतन पंडित गोविन्द झाकें । एक दिन हमरा मुँहसँ बहराएल, अहाँक गुरु रामकृष्ण झा 'किसुन'. . . , कि ओ मुखर भए उठलाह, गलत बूझल अहाँ । हुनका तँ चिन्हलिअनि, राजकमलकें नहि चिन्हलिअनि । एतए ई रमन-चमन किछुए दिन चलल । ओ कलकत्ताकें गहलनि, हम पटनामे खुटेसल रहलहुँ । कलकत्ता हुनका खूब धारलक । ओ क्रमशः आवारासँ मसीहा भए गेलाह । किछु दिनक बाद हुनक पत्र आएल- कवितासंग्रह स्वरगन्धा छपि रहल अछि, अहाँ भूमिका लिखि दिअ । राजभाषा विभागमे गप करैत हुनका हमरामे किछु आधुनिकताक बोध लक्षित भेलनि, तें ई अनुरोध । हमरा साहस नहि भेल । लिखि देलिअनि, हमरा आधुनिक कविता बुझबामे नहि अबैत अछि, यात्री जीसँ लिखाउ । चट उत्तर आएल, तखन हम अपनहि लिखब । हुनकासँ हमरा एतबे सम्पर्क । इएह बेर-बेर मन पड़ैत रहैत अछि । 